CELEX: 62012TN0213
Language: hu
Date: 2012-05-23 00:00:00
Title: T-213/12. sz. ügy: 2012. május 23-án benyújtott kereset — Elitaliana kontra Eulex Koszovó és Starlite Aviation Operations

7.7.2012   
            
            
               HU
            
            
               Az Európai Unió Hivatalos Lapja
            
            
               C 200/20
            
         2012. május 23-án benyújtott kereset — Elitaliana kontra Eulex Koszovó és Starlite Aviation Operations
   (T-213/12. sz. ügy)
   2012/C 200/40
   Az eljárás nyelve: olasz
   
      Felek
   
   
      Felperes: Elitaliana (Róma, Olaszország) (képviselő: R. Colagrande ügyvéd)
   
      Alperesek: Eulex Koszovó — Az Európai Unió Jogállamiság Missziója (Prishtina, Koszovói Köztársaság) és Starlite Aviation Operations (Dublin, Írország)
   
      Kérelmek
   
   A felperes azt kéri, hogy a Bíróság:
   
               —
            
            
               semmisítse meg az Eulex által elfogadott azon intézkedéseket — amelyeknek a tartalma és a keltezése ismeretlen a felperes előtt —, amelyek eredményeképpen a „EuropeAid/131516/D/SER/XK — helikopteres támogatás az EULEX koszovói missziója részére (PROC/272/11)” közbeszerzési eljárásban a szerződést a Starlite Aviation Operations társaság részére ítélték oda, és amelyet az Eulex a 2012. március 29-i (és ugyanezen a napon emailben megkapott) levelében közölt, és valamennyi azt megelőző és követő intézkedést, akár kapcsolódó, akár végrehajtó intézkedésekről van szó, és különösen, amennyiben szükséges, a 2012. április 7-i 2012-DAS-0392 határozatot, amelyben az Eulex megtagadta a felperestől az általa 2012. április 2-án kért, a közbeszerzési eljárás irataihoz való hozzáférést;
            
         
               —
            
            
               kötelezze az Eulexet a felperes által elszenvedett, és a [keresetlevél] 37. és azt követő pontjaiban ismertetett veszteségek (vagy különös formában, vagy átalányösszegben történő) megtérítésére;
            
         
               —
            
            
               az Eulexet kötelezze a költségek viselésére.
            
         
      Jogalapok és fontosabb érvek
   
   A jelen kereset elsősorban az Eulex által elfogadott azon intézkedések megsemmisítésére irányul, amelyek eredményeképpen a „EuropeAid/131516/D/SER/XK — helikopteres támogatás az EULEX koszovói missziója részére (PROC/272/11)” közbeszerzési eljárásban a szerződést a Starlite Aviation Operations társaság részére ítélték oda, és valamennyi azt megelőző és követő intézkedés megsemmisítésére, akár kapcsolódó, akár végrehajtó intézkedésekről van szó. A felperes az ebből következően elszenvedett veszteségeinek megtérítését is kéri.
   A felperes egyetlen jogalapra hivatkozik keresete alátámasztására, amellyel a 2011. október 18-án közzétett hirdetménynek a 18/2004/EK (1) irányelv 46. és azt követő cikkeivel kapcsolatos megszegésére, és/vagy téves alkalmazására, az eljárásra alkalmazandó „Gyakorlati útmutató az EU külső fellépéseivel kapcsolatos szerződéses eljárásokhoz” (Prag) elnevezésű dokumentumban rögzített átláthatóság, arányosság és egyenlő bánásmód általános elveinek megsértésére, továbbá a beszerzendő szolgáltatás műszaki leírása keretében a hatékony verseny biztosítására vonatkozó általános elv megsértésére hivatkozik.
   A felperes álláspontja szerint a szerződést olyan ajánlattevőnek ítélték oda, aki nem felelt meg a hirdetményben feltüntetett műszaki követelményeknek.
   
      (1)  Az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31-i 2004/18/EK európai parlamenti és tanácsi irányelv (HL L 134., 114. o.; magyar nyelvű különkiadás 6. fejezet, 7. kötet, 132. o.)